Diari Oficial de la Generalitat Valenciana


Sumari del DOGV 1211, del 28-12-1989 (1989/816074)

RESOLUCIÓ de 27 de novembre de 1989, de la Direcció General d'Ordenació i Innovació Educativa, per a la regulació dels Ensenyaments i Activitats Tècnico-Professionals en Centres de Batxillerat.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   1211

Data del DOGV
:   28-12-1989

Secció del DOGV
:   ALTRES DISPOSICIONS

Número del document
:   1989/816074


Data del document
:   27-11-1989

Organisme emissor
:   Conselleria de Cultura, Educació i Ciència

Tipus de document
:   Resolució

Correcció d'errades

Anàlisi jurídica

Resolució de 27 de novembre de 1989, de la Direcció General d'Ordenació i Innovació Educativa, per a la regulació dels Ensenyaments i Activitat Tècnico-Professionales en Centres de Batxillerat.  
Per l?Ordre de 22 de març de 1975 (BOE de 18 d'abril), el Ministeri d'Educació i Ciència determinà, en l'annex 1, les especialitats dels Ensenyaments i Activitats Tècnico-professionals en el Batxillerat Unificat Polivalent i en fixà també els continguts i els horaris. Aquestes especialitats són: Indústries de l'alimentació, Electricitat, Electrònica, Indústries mecàniques, Comerç, Tècniques de la llar i Disseny.  
L'Ordre de 19 d'abril de 1985 (BOE del 27), sense modificar els horaris, establí noves especialitats d'Ensenyaments i Activitats Tècnico-professionals, en l'apartat primer que són: Informàtica i aplicacions, Imatge i so, Ciències aplicades, Arts plàstiques, Mitjans de comunicació social, Teatre i expressió corporal i Activitats musicals i dansa.  
La Resolució de 18 d'abril de 1986, de la Direcció General d'Ensenyament Mitjà de la Conselleria de Cultura, Educació i Ciència (DOGV del dia 12 de maig), amplià l'oferta d'aquests ensenyaments, amb caràcter experimental al territori de la Comunitat Valenciana, a les especialitats de: Astronomia, Mitjans àudio-visuals i Ceràmica, i s'aconsegueix una adequació major d'aquestes als interessos de l'alumnat i a la qualificació del professorat.  
Amb aquests ensenyaments es pretén de completar la formació de l'alumnat, i se li permet d'establir una relació estreta entre els coneixements proporcionats per l?estudi de les diverses matèries, el vessant pràctic d'aquests i, si escau, el món del treball.  
La considerable ampliació d'oferta d'aquestes especialitats ha introduït disfuncions que afecten l'alumnat que es trasllada del centre en finalitzar el segon curs, atés que, en el pla d'estudis vigent, aquests ensenyaments tenen caràcter cíclic, i per tant, l'alumnat queda obligat a continuar en el tercer curs l?especialitat iniciada en el segon.  
Per tal de corregir aquestes disfuncions i fer més flexible l?oferta a l'alumnat, cal una nova regulació de l'autorització, l?establiment i el desenvolupament dels Ensenyaments i Activitats Tècnico-professionals als Centres.  
Amb aquesta finalitat, aquesta Direcció General ha resolt:  
Primer  
Els centres de batxillerat oferiran a l'alumnat com a mínim dues de les especialitats d'Ensenyaments i Activitats Tècnico-professionals aprovades en les Ordres Ministerials de 22 de març de 1975 i de 19 d'abril de 1985, i en la Resolució de 18 d'abril de 1986 de la Conselleria de Cultura, Educació i Ciència de la Generalitat Valenciana, i també qualsevol altra especialitat vinculada als seminaris didàctics, sempre que estiga concebuda com l'aplicació eminentment pràctica de les assignatures que aquests tenen encomanades.  
Tots els centres hauran d'oferir Disseny en els cursos segon i tercer, que s'impartirà amb els continguts que té assignats actualment.  
Segon  
Els horaris dels Ensenyaments i Activitats Tècnico-professionals seran els que estableix l?Ordre de 30 de maig de 1988 (DOGV del 18 d'agost).  
Tercer  
A excepció de Disseny, totes les especialitats es podran programar amb objectius terminals per a un o dos anys acadèmics, segons ho requerirà el seu caràcter o la disponibilitat del professorat adequat per a la seua realització.  
Quart  
Per a l'alumnat que per canvi de Centre, o per altres circumstàncies en el mateix Centre, es matricule en tercer curs d'una EATP distinta de la seguida en segon, s'hauria d'atenir a les directrius següents: si l?EATP de segon està aprovada, no estarà obligat a cursar els programes de segon de la nova especialitat elegida en tercer, encara que haja estat programada amb caràcter cíclic als cursos segon i tercer, si hi és autoritzat per la direcció d'estudis del Centre. En aquests casos, els Seminaris Didàctics orientaran la recuperació per part de l'alumnat dels ensenyaments no cursats.  
Si l?EATP de segon està suspesa, amb l'autorització prèvia de la direcció d'estudis del Centre, podrà optar per:  
1. Examinar-se de l?especialitat suspesa en 2n., si el canvi d'EATP s'ha produït en el mateix Centre o aquesta especialitat existeix en el nou Centre en què es matricula.  
2. Examinar-se del programa de 2n. de la nova especialitat elegida.  
En els expedients, actes i llibres de qualificació escolar de l'alumnat, figurarà el nom genèric d'aquests ensenyaments (EATP), i, a títol informatiu, el nom de l?especialitat cursada, especificant-hi si és una especialitat programada amb caràcter cíclic, I o II.  
Cinqué  
Els Centres públics i privats de batxillerat que vulguen establir una especialitat d'Ensenyaments i Activitats Tècnico-professionals diferent de les que ja tinguen autoritzades, hauran de sol·licitar-ne l'autorització a la Direcció General d'Ordenació i Innovació Educativa.  
Sisé  
Les sol·licituds es faran, als Centres públics i privats concertats, a proposta del Claustre de Professors i amb l'acord favorable del consell escolar, i en els centres privats no concertats, a proposta del titular i amb l'acord favorable dels òrgans de participació establerts en el Reglament de Règim Interior. Aquestes sol·licituds es presentaran als Serveis Territorials de Cultura i Educació entre l'1 i el 30 de març anterior al començament del curs en què es vulguen iniciar aquests ensenyaments, i s'hi adjuntarà una memòria en què s'especifiquen:  
a) Continguts, metodologia i objectius (cíclics o terminals) i sistema d'avaluació dels ensenyaments proposats. Serà imprescindible adjuntar-hi una relació de les activitats que haurà de fer l'alumnat.  
b) Material i mitjans didàctics de què dispose el centre i que, en qualsevol cas, hauran de ser suficients per al desplegament dels ensenyaments sol·licitats.  
c) Professorat del centre a càrrec del qual aniran aquests, expressant tots els punts que n'acrediten la qualificació per fer-los, i per als ensenyaments proposats.  
d) Nombre d'alumnes que previsiblement els cursaran.  
e) Altres especialitats d'Ensenyaments i Activitats Tècnico-professionals impartides al centre, amb indicació del nombre de grups i d'alumnes que les cursen.  
Seté  
Els Serveis Territorials de Cultura i Educació trametran a la Dirección General d'Ordenació i Innovació Educativa les sol·licituds d'autorització abans del 15 d'abril, adjuntant-hi un informe del Servei d'Inspecció Tècnica d'Educació en què es valoren els aspectes següents:  
a) Interès pedagògic dels ensenyaments tant en els continguts com en les activitats.  
b) Idoneïtat del material didàctic disponible.  
c) Qualificacions del professorat designat per al seu desplegament.  
d) Altres que es consideren d'interés especial.  
Vuité  
En els Centres públics i privats concertats es tindran en compte els criteris següents:  
a) No es constituirà més d'un grup amb 20 alumnes en total, més de dos amb 40 o menys de 40 i així successivament, per al cas de les EATP d'Informàtica, Teatre i expressió corporal i Mitjans àudio-visuals. Per als altres EATPs es farà allò que cada curs acadèmic establesca amb caràcter general la Direcció General d'Ordenació i Innovació Educativa.  
b) L'autorització concedida quedarà supeditada, en qualsevol cas, al fet que l'alumnat realment matriculat a l?inici del curs en l?EATP sol·licitada siga, com a mínim, de 20 en segon curs, garantint-ne la continuïtat en el centre en tercer curs per a l'alumnat que s'hi haja inscrit el curs anterior.  
Nové  
L'autorització que es concedesca podrà ser revocada quan no es complesca algun dels requisits que han servit de base per a concedir-la.  
Desé  
Cap centre no posarà en pràctica els ensenyaments sol·licitats mentre no haurà rebut l'autorització expressa per a l'establiment i desplegament d'aquests.  
DISPOSICIO DEROGATORIA  
Queden derogats els punts del segon al vuité, ambdós inclosos, de la Resolució de 18 d'abril de 1986, de la Direcció General d'Ensenyaments Mitjans per a l?establiment de noves especialitats de Ensenyaments i Activitats Técnico-professionals en el BUP.  
València, 27 de novembre de 1989. - El Director General d'Ordenació i Innovació Educativa: Baltasar Vives i Moncho.